KOMISSION ASETUS (EY) N:o 2162/1999,

annettu 12 päivänä lokakuuta 1999,

asetuksen (EY) N:o 2848/98 muuttamisesta raakatupakka-alalla sekä erityistuen käyttöä koskevien siirtymäkauden säännösten ja lajikeryhmän VII (Katerini) palkkion muuttuvan ja kiinteän osan suhteen vahvistamisesta satovuosiksi 1999, 2000 ja 2001

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon raakatupakka-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 2075/92(1), sellaisena kuin se on viimeksi muutettuna asetuksella (EY) N:o 660/1999(2), ja erityisesti sen 7, 14 a ja 27 artiklan,

sekä katsoo seuraavaa:

1) Neuvoston asetuksen (ETY) N:o 2075/92 soveltamista koskevista yksityiskohtaisista säännöistä raakatupakka-alan palkkiojärjestelmän, tuotantokiintiöiden sekä tuottajaryhmittymille myönnettävän erityistuen osalta 22 päivänä joulukuuta 1998 annetun komission asetuksen (EY) N:o 2848/98(3), sellaisena kuin se on viimeksi muutettuna asetuksella (EY) N:o 1373/1999(4), 3 artiklassa säädetään edellytyksistä, jotka tuottajaryhmittymän on täytettävä tullakseen hyväksytyksi. Jotta tuottajaryhmittymien tuottaman tupakan laatua voitaisiin verrata paremmin ja varmistaa, että ryhmittymät voivat antaa jäsenilleen tarvittavan teknisen avun, olisi säädettävä mahdollisuudesta rajata tuottajaryhmittymien toiminta vahvistettuihin tuotantoalueisiin.

2) Palkkion muuttuvan osan moitteettoman soveltamisen ja tarkastusten tehokkaan toteuttamisen varmistamiseksi olisi tarkennettava, että palkkion muuttuvan osan laskennassa huomioon otettavana ostohintana on toimituksen yhteydessä vahvistettu ostohinta, että tupakan siirtoistutus olisi tehtävä ennen kunkin satovuoden 15 päivää kesäkuuta ja että tämän säännöksen rikkomisesta rangaistaan.

3) Asetuksen (EY) N:o 2848/98 19 artiklan 5 kohdan ensimmäisessä alakohdassa säädetään tuottajille maksettavasta ennakosta, jonka suuruus on 50 prosenttia maksettavasta palkkiosta. Kansallisten hallintomenettelyjen yksinkertaistamiseksi olisi säädettävä, että ennakon enimmäismäärä on sama kuin palkkion kiinteä osa.

4) Asetuksen (EY) N:o 2848/98 19 artiklan 5 kohdan toisessa alakohdassa säädetään, että ennakko maksetaan satovuoden 16 päivästä lokakuuta alkaen ja se on maksettava viimeistään 30 päivän kuluessa hakemuksen esittämisestä, paitsi jos mainittu hakemus esitetään ennen 16 päivää syyskuuta, jolloin määräaika on 60 päivää. Koska sadonkorjuu alkaa eräissä jäsenvaltioissa 1 päivänä elokuuta, tämä määräaika olisi pidennettävä 77 päiväksi.

5) Asetuksen (EY) N:o 2848/98 31 artiklan 1 kohdassa säädetään, että kun tupakantuotantotila siirtyy kolmannelle osapuolelle millä tahansa perusteella, uusi viljelijä on oikeutettu koko viitekauden aikaiseen tuotantokiintiötodistukseen siirtopäivästä alkaen. Valvontamenettelyjen tehostamiseksi ja voimassa olevien sääntöjen kiertämisen estämiseksi on suotavaa, että jäsenvaltioille annetaan mahdollisuus siirtotapauksissa kuolemantapauksia lukuun ottamatta vahvistaa määräaika, jotta uusi viljelijä saa oikeuden tuotantokiintiötodistukseen kuluvan satovuoden osalta.

6) Viljelysopimus tehdään tupakan ensimmäisen jalostusasteen yrityksen ja tuottajaryhmittymän tai ryhmittymään kuulumattoman yksittäisen tuottajan välillä asetuksen (EY) N:o 2848/98 9 artiklan 1 kohdan mukaisesti, ja siinä on ilmoitettava muun muassa tupakan tarkka tuotantopaikka sekä kyseisen lohkon pinta-ala. Saman asetuksen 40 artiklan 2 kohdan viidennessä luetelmakohdassa säädetään, että tuottajaryhmittymät voivat käyttää erityistukea yhteisön säännösten noudattamisen varmistamiseksi ryhmittymässä. Näin ollen yksittäiseen tuottajaan sovellettavia seuraamuksia olisi tiukennettava, jos lohko, jolla tupakkaa tuotetaan, poikkeaa viljelysopimuksessa ilmoitetusta lohkosta, ja yksittäiselle viljelijälle määrättyä seuraamusta olisi sovellettava myös tuottajaryhmittymään.

7) Tuottajaryhmittymien olisi käytettävä vähintään puolet erityistuen määrästä asetuksen (EY) N:o 2848/98 40 artiklan 2 kohdan ensimmäisessä, toisessa ja kolmannessa luetelmakohdassa tarkoitettuihin menoihin saman artiklan 3 kohdan mukaisesti. Ottaen huomioon, että tuottajajärjestöjen hyväksymistä koskevia edellytyksiä on muutettu, ja muutokset tulivat voimaan satovuodesta 1999, olisi säädettävä kahden vuoden siirtymäajasta, jonka aikana erityistukea voi käyttää joustavammin, jotta tuottajaryhmittymät voivat toteuttaa uudelleenjärjestelyt, joiden avulla ne voivat edistää tuottajien toimittamien tuotteiden arvon parantamista ja noudattaa paremmin yhteisön sääntelyä.

8) Neuvosto vahvisti asetuksessa (EY) N:o 660/1999 takuukynnyksen lajikeryhmälle VII (Katerini ja sen kaltaiset lajikkeet) Italiassa. Tämän vuoksi on tarpeen vahvistaa tämän lajikeryhmän palkkion ja sen muuttuvan osan välinen suhde Italian osalta ja noudattaa Kreikassa kyseiseen lajikeryhmään jo sovellettua suhdetta.

9) Tässä asetuksessa säädetyt toimenpiteet ovat tupakan hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 2848/98 seuraavasti:

1. Lisätään 3 artiklan 1 kohdan g alakohtaan virke seuraavasti:

"Tuottajaryhmittymä voi kuitenkin rajoittaa toimintansa tiettyihin tuotantoalueisiin. Tällaisessa tapauksessa yksittäinen tupakantuottaja, joka viljelee sekä kyseisellä tuotantoalueilla että niiden ulkopuolella, voi liittyä jäseneksi tuottajaryhmittymään koko tuotantonsa osalta, jos hänen tuotantonsa pääosa on peräisin tämän tuottajaryhmittymän toiminnan piiriin kuuluvilta alueilta."

2. Lisätään 9 artiklan 3 kohtaan l alakohta seuraavasti:

"l) tuottajan sitoumus siirtoistuttaa tupakantaimet kyseiselle lohkolle viimeistään satovuoden 15 päivänä kesäkuuta. Tuottajaryhmittymä tai yksittäinen tuottaja, joka ei ole tuottajaryhmittymän jäsen, voi kuitenkin ennen tätä päivämäärää ilmoittaa jalostajalle ja jäsenvaltion toimivaltaiselle viranomaiselle kirjatulla kirjeellä istutuksen mahdollisesta viivästymisestä ja viivästyksen syistä ja tarvittaessa lohkon muuttumisesta."

3. Lisätään 18 artiklaan 6 kohta seuraavasti:

"6. Palkkion muuttuvan osan laskennassa huomioon otettavana ostohintana on toimituksen yhteydessä vahvistettu ostohinta."

4. Korvataan 19 artiklan 5 kohta seuraavasti:

"5. Sellainen ennakkomaksu, jonka enimmäismäärä on sama kuin maksettavan palkkion kiinteä osa, edellyttää tämän ennakkomaksun suuruisen vakuuden antamista 15 prosentilla korotettuna.

Ennakko maksetaan satovuoden 16 päivästä lokakuuta alkaen, ja se on maksettava viimeistään 30 päivän kuluessa 2 kohdassa tarkoitetun hakemuksen ja vakuuden antamista koskevan todisteen esittämisestä, paitsi jos mainittu hakemus esitetään ennen 16 päivää syyskuuta, jolloin määräaika on 77 päivää."

5. Korvataan 31 artiklan 1 kohta seuraavasti:

"1. Kun tupakantuotantotila siirtyy kolmannelle osapuolelle millä tahansa perusteella, uusi viljelijä on oikeutettu koko viitekauden aikaiseen tuotantokiintiötodistukseen siitä päivästä alkaen, jona toimivaltainen viranomainen rekisteröi sen.

Jäsenvaltioiden on asetettava määräaika ja/tai määräpäivä siirron esittämiseksi toimivaltaiselle viranomaiselle rekisteröintiä varten. Jos siirto on esitetty toimivaltaiselle viranomaiselle rekisteröitäväksi jäsenvaltion vahvistaman määräajan jälkeen, oikeus tuotantokiintiötodistukseen tulee voimaan seuraavasta satovuodesta alkaen, kuolemantapauksia lukuun ottamatta."

6. Korvataan 40 artiklan 3 kohta seuraavasti:

"3. Edellä 2 kohdan ensimmäisessä, toisessa ja kolmannessa luetelmakohdassa tarkoitettujen kustannusten on vastattava vähintään 30:tä prosenttia satovuoden 1999, 40:tä prosenttia satovuoden 2000 ja 50:tä prosenttia sitä seuraavien satovuosien erityistuen kokonaismäärästä."

7. Korvataan 50 artiklan 1 ja 2 kohta ja lisätään 2 a ja 2 b kohta seuraavasti:

"1. Jos tarkastuksessa todetaan, että tupakantaimia ei ole siirtoistutettu viljelysopimuksessa ilmoitettuun lohkoon satovuoden 15 päivään kesäkuuta mennessä, yksittäinen tuottaja menettää:

a) 50 prosenttia palkkiosta kuluvan satovuoden ajalta, jos siirtoistutus tapahtuu viimeistään 30 päivänä kesäkuuta,

b) kaikki oikeudet saada palkkiota kuluvan satovuoden osalta, jos siirtoistutus tapahtuu 30 päivän kesäkuuta jälkeen mutta viimeistään 30 päivänä heinäkuuta.

Jos yksittäinen viljelijä ei viljele tupakkaa tai jos siirtoistutus tapahtuu kuluvan satovuoden 30 päivän heinäkuuta jälkeen, hän menettää kaikki oikeudet saada palkkiota kuluvan satovuoden ajalta sekä mahdollisuuden saada tuotantokiintiö seuraavaksi satovuodeksi.

2. Jos tosiasiallisesti viljelty pinta-ala on enemmän kuin 10 prosenttia pienempi kuin ilmoitettu viljelyala, asianomaiselle tuottajalle kuluvan satovuoden aikana maksettavaa palkkiota sekä seuraavana satovuonna myönnettävää kiintiötä pienennetään kaksinkertaisesti todettuun eroon nähden.

2a. Edellä 2 kohdan soveltamistapauksia lukuun ottamatta jos lohko, jolla tupakkaa tuotetaan, poikkeaa rekisteröidyssä viljelysopimuksessa ilmoitetusta lohkosta, asianomaiselle tuottajalle kuluvalta satovuodelta maksettavaa palkkiota alennetaan viisi prosenttia.

2b. Jos 1, 2 ja 2 a kohdassa tarkoitettuja seuraamuksia on sovellettava, ja yksittäinen tuottaja on tuottajaryhmittymän jäsen, tämän ryhmittymän erityistukea alennetaan määrällä, joka on puolet tuottajan osalta sovelletusta vähennyksestä. Jos mainittuja seuraamuksia sovelletaan kahtena perättäisenä vuotena, niiden määrä on kaksinkertaistettava kolmannesta vuodesta alkaen."

8. Korvataan liitteessä V oleva B kohta tämän asetuksen liitteessä olevalla uudella B kohdalla.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sen 1 artiklaa sovelletaan satovuodesta 1999, lukuun ottamatta 1, 2, 3, 5 ja 7 kohtaa, joita sovelletaan satovuodesta 2000.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 12 päivänä lokakuuta 1999.

Komission puolesta

Franz FISCHLER

Komission jäsen

(1) EYVL L 215, 30.7.1992, s. 70.

(2) EYVL L 83, 27.3.1999, s. 10.

(3) EYVL L 358, 31.12.1998, s. 17.

(4) EYVL L 162, 26.6.1999, s. 47.

LIITE

"B) Muuttuvan osan ja palkkion välinen suhde

1999

>TAULUKON PAIKKA>

2000

>TAULUKON PAIKKA>

Satovuosi 2001 ja sitä seuraavat satovuodet

>TAULUKON PAIKKA>"